খবরটা বেরিয়েছিল দেশের নানা সংবাদমাধ্যমে। প্রকাশিত হয়েছিল এবেলা.ইন-এও। আর সেটা পড়েই নড়চড়ে বসেন সাগরপারের কিছু মানুষ। তাঁদের একটা যৌথ পরিচয় রয়েছে— ‘বিলেতে বাঙালি’। ব্রিটেনে বাসরত ভারতীয় বাংলাভাষীদের নিয়েই এই ফেসবুক গ্রুপ। 

গোবিন্দবাবুর হাতে চেক তুলে দেওয়া হচ্ছে ‘বিলিতে বাঙালি’-র পক্ষ থেকে। ছবি: নিজস্ব
দেশ থেকে আসা খবরটি ছিল রীতিমতো মর্মস্পর্শী। সোদপুরের ঘোলা নিবাসী ৯৮ বছরের বৃদ্ধ কবি গোবিন্দ দেবনাথ তাঁর ৮৫ বছরের অসুস্থ স্ত্রীর চিকিৎসার খরচ জোগাড় করেন সোদপুর স্টেশনে স্বরচিত কবিতা পাঠ করে। আত্মমর্যাদা সম্পন্ন কবি কিছুতেই হাত পাততে রাজি নন। তাই নিজের লেখা কবিতা পাঠ করেই স্ত্রীর চিকিৎসার অর্থ সংগ্রহ করেন এই মরমি মানুষটি। 

এই বিষয়ে অন্যান্য খবর

স্ত্রীর চিকিৎসার খরচ জোগাতে স্টেশনে কবিতা পড়েন বৃদ্ধ কবি


‘বিলেতে বাঙালি’-র চোখে পড়ে এই মর্মস্পর্শী ঘটনা। তাঁদের এক সদস্য গ্রুপের বাকিদের কাছে আবেদন রাখেন, যদি এই দম্পতির জন্য কিছু করা যায়। ‘বিলেতে বাঙিলার তরফে খোলা হয় এক ক্রাউড ফান্ডিং ফেসবুক পেজ। এক সপ্তাহের মধ্যেই উঠে আসে ১০০০ পাউন্ড। গ্রুপের তরফে গোবিন্দবাবুর সঙ্গে যোগাযোগ করা হয়। ‘বিলেতে বাঙালি’-র তরফ থেকে ১,০৫,১৫১ টাকা তুলে দেওয়া হয় গোবিন্দবাবুর হাতে।